Meisie (17) gered uit bordeelArgieffoto ŉ 17-jarige meisie is Vrydagaand uit ŉ beweerde bordeel in Noordwes gered. Mpho Khunou, burgemeester van Rustenburg, het dié nuus bevestig. Khunou het gesê die meisie, wat glo net buite Rustenburg woon, sal voor Sondag weer met haar familie herenig word. Die meisie is tydens ŉ onderhoud telefonies gedreig om na die bordeel terug te keer, maar het bevestig dat die polisie die saak ondersoek en verder hanteer. Hy het beklemtoon die munisipaliteit sal aanhou om mensehandel te beveg. ŉ Optog teen mensehandel in Rustenburg is Vrydagmiddag laat in dié dorp gehou. “Ons het wye bewusmaking oor mensehandel en dwelmmisbruik in Rustenburg teweeggebring en sal aanhou om teen dié kwessie te baklei,” het hy gesê. Die optog is gehou om bewusmaking te skep oor inwoners se veiligheid in dié dorp. Die plaaslike regering het vroeër mensehandel, dwelmmisbruik, probleemgeboue, ongedokumenteerde inwoners, roof en voertuigdiefstal geïdentifiseer as algemene misdade wat in die dorp gepleeg word. Vyf huise in dié dorp is verlede week aan die brand gesteek, glo in verband met die verdwyning van ŉ 14-jarige meisie. Inwoners het gesê die meisie is moontlik ontvoer en gevange gehou in ŉ bordeel. Sy is later deur die polisie opgespoor saam met ŉ ouer man wat in hegtenis geneem is. Die verbintenis tussen die twee mense is nie bekend nie.